《刑部郎中柳阳何君审刑江南过新安赠别》
明代·程敏政

当宁忧深及草莱，西曹经岁走尘埃。钦哉法意尊虞典，籍甚文名冠楚材。

一路马随明月去，九天恩逐惠风来。清时壮节谁同调，侧耳听君上省台。

作者简介：（1445—1499）明徽州府休宁人，字克勤。程信子。成化二年进士。授编修，历左谕德，以学问该博著称。弘治中官至礼部右侍郎兼侍读学士。见唐寅乡试卷，激赏之。十二年，主持会试，以试题外泄，被劾为通关节于唐寅等，下狱。寻勒致仕卒。有《新安文献志》、《明文衡》、《篁墩集》。